Mu je lipo tornala
Nika Mare šla je s kampanje z brimanom bambarušine na glavi, s torbicu na rameni i s kuneštru smokav na ruki. Još je morala i kozu za sobu potezat ka se je kraj sakoga grma fermivala.

A bila je vela toplina tako da se je brižna ženska jedva rivala naprida.

A sprid nje je hodel Frane z rukami na škini i gonil tovara z brinčacem magriža.

- Susedu Frane, - zamoli ga Mare, - zemite mi na tovara torbicu i kumeštricu, ne moren više naprida.

- Ne smin suseda, više niš na tovara klas, moran ga gledat, - odgovori njoj Frane i krikne na tovara da se brže movi.

Mare je kako oparena ostala na puti i dobro mu zapametila. Čekala je na miseci, da mu torna milo z drago. I prišla njoj je prilika.

Jenoga jutra, napunil se je nje brod z judi, parte na Prnibu. Jušte su se molivali s kraja, kad po klančiću sused Frane i počne jih zvat:

- Čekajte malo, zemite i mene priko.

Veslači su stali, ali se je Mare nastavila na brodu i javila:

- Vozte daje, a vi susedi jišćite drugi brod. S nami više ne morete, znate kako je, i brod je gledat kako i tovara.

Na brodu je nastal se jedan smih, dok su se deštakivali s kraja, na kon je sused Frane kako trubila ostal z otvorenimi usti.

Hrvatske narodne priče